Broj: 711-I-1110-P-29-19/20-06-19

Zagreb, 5. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Roberta Marčelje, općinskog načelnika Općine Jelenje**, pokrenutom Odlukom Povjerenstva BROJ: 711-I-636-P-29-19/20-04-19 od 6. ožujka 2020.g., na 88. sjednici, održanoj 5. lipnja 2020.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. i 29. travnja 2019.g., s imovinom utvrđenom u postupku redovite provjere na temelju podataka pribavljenih od nadležnih tijela, i to u odnosu na podatke o visini plaće za obnašanje dužnosti, dužnosnik Robert Marčelja, općinski načelnik Općine Jelenje, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Robertu Marčelji izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u četiri jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 81. sjednici, održanoj 6. ožujka 2020.g., pokrenulo postupak za odlučivanje o sukobu interesa protiv dužnosnika Roberta Marčelje, općinskog načelnika Općine Jelenje, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. i 29. travnja 2019.g. s imovinom utvrđenom u postupku provjere na temelju podataka pribavljenih od nadležnih tijela, a koji se odnose na visinu plaće za obnašanje dužnosti.

Na Odluku o pokretanju postupka dužnosnik Robert Marčelja dostavio je očitovanje dana 30. travnja 2020.g. U očitovanju dužnosnik u bitnom navodi da je točno da nije prijavio činjenicu smanjenja svoje imovine no da je to ispravio po zahtjevu Povjerenstva u svojem očitovanju od 17. prosinca 2019.g. Nadalje, dužnosnik navodi kako je točno da nije prijavio promjenu visine plaće koja je nastala prilikom isplate plaće u listopadu 2017.g. te da se ona razlikuje od plaće prijavljene u Izvješću od 7. srpnja 2017.g. Dužnosnik navodi kako je umanjenje plaće nastalo kao odluka Općinskog vijeća o smanjenju koeficijenta dužnosnika kao i sudskog postupka oko uzdržavanja i prava na korištenje porezne olakšice koja mu je kroz poreznu karticu provedena tek u srpnju 2018.g. Isto tako dužnosnik navodi kako je predmetnu promjenu bio dužan prijaviti u roku 30 dana od kraja godine u kojoj je promjena nastupila te mu je stoga rok za podnošenje izmjene bio do 30. siječnja 2019.g., a odlukom Općinskog vijeća od 29. siječnja 2019.g. došlo je do povećanja obračunskog koeficijenta temeljem kojeg dolazi do povećanja iznosa plaće na 12.137,18 kuna čime je iznos primanja za veljaču 2019.g. manji od prijavljenog iznosa za 3,41% što ulazi u dopušteni iznos promjene. Dužnosnik napominje da obvezu iz članka 8. ZSSI-a shvaća ozbiljno no da se zbog spleta okolnosti dogodila pogreška prijave umanjenja primanja u odnosu na prijavljena primanja koja je u travnju 2019.g. i ispravljena.

Dužnosnik je dana 5. lipnja 2020.g. pristupio na 88. sjednicu Povjerenstva kojom prilikom je u bitnom ponovio navode iz svojeg očitovanja od 30. travnja 2020.g.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno da Robert Marčelja obnaša dužnost općinskog načelnika Općine Jelenje od 8. lipnja 2017.g. Stoga je Robert Marčelja, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka iz članka 8. i 9. ZSSI-a. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Dužnosnik Robert Marčelja, podnio je Povjerenstvu dana 7. srpnja 2017.g. Izvješće o imovinskom stanju dužnosnika povodom stupanja na dužnost. Nakon toga dužnosnik je podnio Izvješće o imovinskom stanju povodom promjene u imovini dana 29. travnja 2019.g.

Uvidom u Izvješće o imovinskom stanju od 7. srpnja 2017.g. u rubrici “Primanja na mjesečnoj razini od dužnosti za koju se podnosi Izvješće o imovinskom stanju“, dužnosnik je naveo podatak da prima iznos od 19.167,98 kn bruto odnosno iznos od 12.566,13 kuna neto. U Izvješću o imovinskom stanju podnesenom 29. travnja 2019.g., podaci u rubrici “Primanja na mjesečnoj razini od dužnosti za koju se podnosi Izvješće o imovinskom stanju“ ostali su nepromijenjeni.

Povjerenstvo je sukladno, članku 24. ZSSI-a, povodom stečenih saznanja, pribavilo podatke od Porezne uprave o primicima dužnosnika Roberta Marčelje po osnovi plaće u razdoblju od stupanja na dužnost do siječnja 2019.g., pritom imajući u vidu da je Robert Marčelja stupio na dužnost 8. lipnja 2017.g. te da se plaća isplaćuje za prethodni mjesec.

Iz pribavljenih podataka utvrđeno je da je po osnovi plaće dužnosnik Robert Marčelja u kolovozu 2017.g. (kada mu je isplaćena plaća za srpanj 2017.g., kao prvi mjesec koji je u cijelosti proveo obnašajući dužnost) te u rujnu 2017.g. primio neto iznos od 12.566,13 kuna. Nadalje, utvrđeno je da je dužnosnik Robert Marčelja, po osnovi plaće, počevši od listopada 2017.g. zaključno do ožujka 2018.g. mjesečno primao neto iznos od 9.717,34 kuna, što je 22,7 % manji iznos od prijavljene neto plaće. Isto tako, utvrđeno je da je dužnosnik, po osnovi plaće, počevši od travnja 2018.g. zaključno do srpnja 2018.g. mjesečno primao neto iznos od 9.757,55 kuna, što je 22,4 % manji iznos od prijavljene neto plaće. Konačno, utvrđeno je da je dužnosnik, po osnovi plaće, počevši od kolovoza 2018.g. zaključno do siječnja 2019.g. (plaća za prosinac 2018.) mjesečno primao neto iznos od 10.267,55 kuna, što je 18,3 % manji iznos od prijavljene neto plaće.

Naime, Povjerenstvo napominje da je kroz višegodišnju praksu utemeljen stav Povjerenstva da bitnu promjenu u imovini u pogledu primitaka dužnosnika predstavlja promjena od najmanje 10%. Pritom se smatra da je dužnost podnošenja Izvješća o imovinskom stanju zbog promjene u imovini nastupila u onoj godini u kojoj je masa neto plaća primljenih od obnašanja dužnosti za 10 % ili više promijenjena u odnosu na umnožak prijavljene neto plaće s brojem mjeseci u kojima je primljena plaća za obnašanje dužnosti. Govori se o godišnjoj masi plaća u odnosu na godine u kojima dužnosnik u cijeloj kalendarskoj godini obnaša dužnost.

Imajući u vidu obrazloženi kriterij bitne promjene primitaka, usporedbom prijavljenog iznosa mjesečne plaće i utvrđenih podataka proizlazi da u odnosu na prijavljenu neto plaću od obnašanja dužnosti, uzevši u obzir pet mjeseci u 2017.g.u kojima je dužnosnik primio plaću za cijeli prethodni mjesec na dužnosti (plaće isplaćene od kolovoza do prosinca) stvarno primljena neto plaća za obnašanje dužnosti u 2017. manja od prijavljene za više od 10%.

Prema tome, usporedbom podataka iz navedenog Izvješća o imovinskom stanju dužnosnika, podnesenog 7. srpnja 2017.g. i podataka prikupljenih od Porezne uprave, utvrđen je nesklad između prijavljenih i prikupljenih podataka o visini plaće dužnosnika u navedenim iznosima, pri čemu je navedena relevantna promjena proizašla iz promjene plaće nastale u listopadu 2017.g., a dužnosnik nije do isteka 2017. godine prijavio navedenu promjenu, pri čemu istu promjenu nije prijavio niti u Izvješću o imovinskom stanju koje je podnio 29. travnja 2019.g.

Dana 2. prosinca 2019. Povjerenstvo je donijelo Zaključak, broj 711-I-523-P-29/19-0-18 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješćima o imovinskom stanju dužnosnika, podnesenim 7. srpnja 2017.g. i 29. travnja 2019.g i stanja imovine utvrđene u postupku redovite provjere.

Dužnosnik Robert Marčelja dostavio je Povjerenstvu svoje očitovanje na Zaključak te u istome navodi da je točna činjenica da nije prijavio promjenu visine primanja koja je nastala prilikom isplate plaće u listopadu 2017. godine u donosu na prijavljena primanja u Izvješću od 07. srpnja 2017. te da je umanjenje plaće nastalo kao rezultat donesene odluke Općinskog vijeća o smanjenju koeficijenta za dužnosnika. Isto tako navodi i kako je cijelo to vrijeme odnosno od početka obnašanja dužnosti općinskog načelnika trajao i privatni spor oko uzdržavanja dvoje malodobne djece (pravo na korištenje poreze olakšice). Dužnosnik ističe kako je očekivao da će se spor riješiti tijekom 2017. godine čime bi se razlika između prvotno prijavljenog iznosa primanja i iznosa proizašlog smanjenjem koeficijenta, smanjila i bila unutar granice dopuštenog postotka, no da je nažalost porezna olakšica sprovedena kroz poreznu karticu tek u srpnju 2018. što je vidljivo i kroz osobni odbitak. Nadalje, dužnosnik navodi i da je u odnosu na promjene iznosa u 2018.g. kao dužnosnik sukladno članku 8. stavku 2. ZSSI-bio u obvezi podnijeti izvješće Povjerenstvu u roku od 30 dana po isteku godine u kojoj je promjena nastupila. Prema navedenom, rok za podnošenje izvješća bio je 30. siječanj 2019. godine. Međutim, dužnosnik navodi da je Odlukom Općinskog vijeća od 29. siječnja.2019. god. došlo je do povećanja obračunskog koeficijenta temeljem kojeg dolazi do povećanja njegovih primanja na iznos od 12.137,18 kn te da je iznos primanja za veljaču 2019. manji od prijavljenog iznosa za 3,41% što ulazi u dopušteni iznos promjene, stoga nije podnio Izvješće o promjeni. Dužnosnik je kao prilog svom očitovanju dostavio poreznu karticu i Odluke Općinskog vijeća od 10. kolovoza 2017.g. i 29. siječnja 2019.g. kojima su izmijenjeni koeficijenti za izračun plaće dužnosnika.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je dužnosnik zaboravio unijeti određene podatke ili da je iste pogrešno unio, a da su podaci pribavljeni od nadležnih tijela točni.

Stoga Povjerenstvo smatra da niti navodi dužnosnika u očitovanju niti dokazi koje je priložio ne predstavljaju odgovarajući dokaz na temelju kojeg bi se podaci koje je dužnosnik prijavio u Izvješću o imovinskom stanju podnesenom 7. srpnja 2017.g. i 29. travnja 2019.g., mogli uskladiti s podacima utvrđenim provjerom u informacijskom sustavu Porezne uprave Ministarstva financija odnosno na temelju kojih bi se nesklad mogao opravdati.

Pritom Povjerenstvo napominje kako činjenica da je je dužnosniku Odlukom Općinskog vijeća od 29. siječnja 2019.g. ponovno povećan koeficijent i primanja nema utjecaja na obvezu dužnosnika da prijavi promjenu plaće za obnašanje dužnosti nastalu u 2018.g. Naime, dužnosnik je obvezu promjene plaće veće od 10% u odnosu na prijavljenu bio dužan prijaviti do kraja godine u kojoj je promjena nastala što je u konkretnom slučaju značilo do kraja 2018.g. dok je Odlukom od 29. siječnja 2019.g. dužnosniku izmijenjena plaća za 2019.g. te je istu, ukoliko je razlika prelazi 10% u odnosu na prijavljeni iznos, dužan prijaviti do kraja 2019.g.

Slijedom navedenog, Povjerenstvo je, na temelju prikupljenih podataka i dokumentacije u predmetnom postupku, nedvojbeno utvrdilo da je dužnosnik Robert Marčelja, propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. i 29. travnja 2019.g., s imovinom utvrđenom u postupku redovite provjere, i to u odnosu na podatke plaći za obnašanje dužnosti počinio povredu članka 27. ZSSI-a, u vezi s člankom 8. i 9. ZSSI-a.

Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

Kao okolnosti koje ublažavaju težinu povrede odredbi ZSSI-a te upućuju na potrebu izricanja minimalne sankcije unutar zakonom određenog raspona, Povjerenstvo je ocijenilo okolnost da je dužnosnik svjestan vlastitog propusta prijave promjene primanja iz čega se može zaključiti da nije imao namjeru prikriti predmetne podatke kao i okolnost da se radi o relativno malim novčanim iznosima. Povjerenstvo nije utvrdilo razloge koji povredu čine težom odnosno upućuju na izricanje više kazne.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u minimalnom zakonom propisanom iznosu od ukupno 2.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Robert Marčelja, elektroničkom dostavom

2. Na znanje podnositelju prijave

3. Objava na internetskoj stranici Povjerenstva

4. Pismohrana